Tämän päivän lemmikiltä haetaan kompaktia kokoa ja seurallista luonnetta. Aggressiivisen tai ylijalostetun maineeseen joutuneet rodut ovat vastaavasti vähentyneet. Selvitimme, mitkä rodut ovat kasvattaneet eniten suosiotaan viimeisen viiden vuoden aikana.

1. Bostoninterrieri

Myös presidenttimme koira on bostoninterrieri. Tasavallan presidentin kanslia

Bostoninterrieri ei ole yhtä tunnettu rotu kuin monet muut, mutta se muuttuu, jos sen suosio jatkaa nykyisenlaista kasvua. Niiden rekisteröinnit ovat kaksinkertaistuneet Suomessa viimeisen viiden vuoden aikana.

Kennelliiton mukaan bostoninterrieribuumi on yleismaailmallinen trendi. Meillä ilmiötä saattaa siivittää sekin, että presidentti Sauli Niinistön Lennu-koira on tuonut bostoninterrierille julkisuutta. Koiraansa Kuopion Sawo Show -näyttelyssä esitelleeltä Toni Mansikka-aholta tulee kuin apteekin hyllyltä kolme syytä siihen, miksi rotu on nyt pop.

– Se on helppohoitoinen ja haukkuu todella vähän ja sopii sen vuoksi kerros- ja rivitaloihin. Lisäksi se on aktiivinen koira, Mansikka-aho sanoo.

2. Pohjanpystykorva

Yle

Pohjanpystykorva on linnunhaukkuja, joka kilpailee suosiosta lähinnä suomenpystykorvan kanssa. Vaikka pohjanpystykorvakin on temperamenttinen koira, sitä pidetään hiukan hiljaisempana kotioloissa kuin kotoperäistä sukulaistaan.

– Se on vähän rauhallisempi pitää kuin suomenpystykorva, joka on selkeästi maaseutukoira, Kennelliiton toiminnanjohtaja Markku Mähönen luonnehtii.

3. Ranskanbulldoggi

Yle

Lyhytkuonoinen ranskanbulldoggi on ihmisläheinen ja hauska seurakoira. Sen, kuten monen muunkin pienen koiran suosio viestii siitä, että nyt hankitaan kaupunkikoiria. Ja koska yhä useampi koiranomistajakin asuu kaupungissa, tämä miellyttää Kennelliittoa.

– Olemme pitkään toitottaneet sitä, että oikea koira oikeaan ympäristöön. Vaikka suomenpystykorva olisi kuinka mukava koira, sitä ei kannata ottaa kerrostaloon, liiton hallituksen puheenjohtaja Helena Suni sanoo.

4. Bordercollie

Minna Keinänen / Yle

Mustavalkoinen bordercollie on myös hyvä seurakoira, mutta sen suosion kasvu selittyy agilityharrastuksen kasvulla. Bordercolliesta on tullut huippuagilityssä ja tottelevaisuuskokeessa ylivoimaisesti yleisin koirarotu.

– Jos haluaa menestyä agilityssä ja tokossa, koirana on 99-prosenttisesti bordercollie ja usein myös samasta kennelistä, Suni jatkaa.

5.–6. Yorkshirenterrieri ja mittelspitz

Pieniä terriereitä ja pystykorvia löytyy rotuina melkoinen valikoima. Kennelliiton mukaan niiden suosio kasvaa, koska niitä on helppo kuljettaa mukana kaupunkioloissakin. Nämä koirat mahtuvat raitiovaunuun, metroon – ja koska ne painavat alle kahdeksan kiloa, ne voivat tulla myös lennoilla omistajansa mukaan.

7. Staffordshirenbullterrieri

Kennelliiton Markku Mähönen kuvaa bullterriereiden olevan harrastus omalle tietylle joukoilleen, jota lyhytkuonoisen hauvan ulkonäkö viehättää. Koira ei myöskään ole hänen mukaansa niin kovaluontoinen kuin usein puhutaan.

8. Lagotto romagnolo eli italianvesikoira

Veli-Pekka Hämäläinen / Yle

Niin italian-, espanjan- kuin portugalinvesikoiran rekisteröinnit ovat olleet kasvussa viimeisen vuosikymmenen aikana. Espanjalainen rotu on niistä suosituin, mutta hyväksi seurakoiraksi todettu lagotto romagnolo on yleistynyt viime vuosina nopeimmin. Sitä on käytetty alun alkaen vedestä noutavana lintukoirana, mutta sen tunnetumpi tehtävä lienee tryffelisienten etsiminen omistajalleen.

9. Jämtlanninpystykorva

Minna Keinänen / Yle

Jämtlanninpystykorva on kasvattanut suosiotaan eniten hirvikoiraroduista. Kuopiossa järjestetyn Sawo Show -koiranäyttelyn tiedottaja Veijo Miettinen sanoo sen kilpailevan etenkin harmaanorjanhirvikoiran kanssa, jonka rekisteröinnit ovat jonkin verran laskeneet.

– Jämtillä on korkeat jalat, joten se pärjää ehkä paremmin vaikeissa olosuhteissa, hän miettii syitä jämtlanninpystykorvan suosioon.

Kennelliiton Markku Mähönen selittää jämtin suosion kasvun sillä, että rodun metsästysominaisuuksia on saatu jalostuksessa parannettua paljon. Nyt rotu onkin hänen mukaansa suosituin hirvenmetsästykseen käytettävä rotu Suomessa ja Ruotsissa.

10. Welsh corgi cardigan

Mähönen luonnehtii welsh corgi cardigania matalajalkaiseksi ja luonteeltaan miellyttäväksi perhekoiraksi. Sen suuret pystyt korvat tekevät koirasta ilmeikkään ja kauniin. Cardigan on harvinaisempi näky kuin toinen corgi, pembroke. Viime vuosina cardigania on kuitenkin rekisteröity näistä kahdesta enemmän.

Huonomaineiset ja suuret koirat ovat menettäneet suosiotaan

Toni Pitkänen / Yle

Yksi tunnetuista koiraroduista, joka on Suomessa harvinaistunut, on rottweiler. Vielä 2000-luvun puolivälissä niitä rekisteröitiin 500–600 pentua vuodessa, mutta nyt määrä on asettunut 300–400 tasolle. Tähän ovat voineet Kennelliiton mukaan vaikuttaa tapaukset, joissa rottweilerit ovat hyökänneet muiden koirien tai ihmisten kimppuun. Niistä uutisoitiin varsinkin 2010-luvun vaihteessa, minkä seurauksena rekisteröinnit vähenivät rajusti.

Sittemmin rottweilerien maine on parantunut. Kennelliiton toiminnanjohtaja Markku Mähösen mukaan koira on mainettaan parempi käyttökoira. Se on kuitenkin edelleen vahva rotu, joka ei sovi kaikille omistajille.

Cavalierkingcharlesinspanieli on rotu, jonka suosio kääntyi laskuun 2000-luvun lopulla, kun siitä tuli ylijalostuksen symboli. Tähän vaikutti etenkin BBC:n vuonna 2008 julkaisema dokumentti, jossa kuvattiin äärimmäisen kivuliaasta syringomyeliasta kärsiviä spanieleita. Nykyään sen, kuten monen muunkin rodun kohdalla, pyritään jalostuksessa korostamaan terveitä piirteitä.

Viime vuosina harvinaistuneiden koirarotujen joukossa on myös sellaisia rotuja, joiden alkuperäinen käyttötarkoitus ei välttämättä sovi nykysuomalaisen koiranomistajan elämään. Näitä ovat esimerkiksi punainen irlanninsetteri, joka on tarkoitettu kanalinnustukseen, sekä kääpiöpinseri, jonka alkuperäinen käyttö on ollut rottakoirana.

Koiranäyttelyiden tuomaroinnissa pyritään nykyään palkitsemaan rotujen terveitä ominaisuuksia ja kitkemään liioiteltuja piirteitä. Kuvassa cavalierkingcharlesinspanieli. Toni Pitkänen / Yle

Metsästyskoirilla myös riistan kannanvaihtelut vaikuttavat koirien rekisteröintimääriin. Suomenajokoiria on rekisteröity aiempaa vähemmän, koska jäniskanta on pienentynyt. Sawo Show'n tiedottaja Veijo Miettisen mukaan aktiivisimmilla metsästäjillä kannanvaihtelut voivat vaikuttaa pennunhankintaan hyvinkin nopealla syklillä.

Kaikkein suurin tekijä rotujen suosion muuttumisen taustalla lienee kuitenkin muoti, arvellaan Kennelliitosta. Kun yksi koira nousee suosioon, saattavat jonkin toisen samankaltaisen rodun rekisteröinnit sukeltaa.

Entä mikä on suurin muutos, mikä on kymmenen vuoden aikana tapahtunut suomalaisten ihannekoirassa? Se on koko, uskoo Kennelliiton Markku Mähönen.

– Pieni, kaupunkimaiseen ympäristöön sopiva koira on nyt ihannekoira. Kerrostalossa asuvalle pieni koira on sopivampi – jos lyöt vaikka bassethoundin kainaloon, kuka sitä jaksaa kantaa monta kertaa kolmanteen kerrokseen? Isommat pidetään omakotitalossa tai maaseudulla.

Artikkelissa on käytetty lähteenä Kennelliiton Koiramme-lehdessä julkaisemia koirien rekisteröintimääriä 2006–2015. Listalla on koiria, joiden rekisteröinnit kasvoivat vuosina 2011–2015 eniten vuosien 2006–2010 keskiarvosta. Niiden joukkoon ei ole otettu harvinaisempia koirarotuja, joita on rekisteröity Suomessa alle 1 500.